Go : Good เลือดผสมซามูไร-อเมริกัน
นับเป็นการเชื่อมผสานวัฒนธรรมการตลาดที่น่าสนใจ เมื่อ Coca-Cola (The Coca-Cola Company) บริษัทสัญชาติอเมริกา ผู้ผลิตน้ำอัดลมสีดำ (คิดค้นโดยเภสัชกร Dr. John Stith Pemberton ปี 1886) ปัจจุบันเป็นเครื่องดื่มที่คนทั่วโลกรู้จักมากว่า 130 ปี จับมือกับ Kikkoman บริษัทผู้ผลิตเครื่องปรุงของญี่ปุ่น (บริษัทสัญชาติญี่ปุ่นรายแรก ที่ไปตั้งโรงงานในสหรัฐฯ) สร้างสินค้าตัวใหม่ “ดาชิบรรจุกระป๋อง” ภายใต้ชื่อว่า “Go : Good”
18 ต.ค. 2563

เมกะเทรนด์ : สุภชัย ปกป้อง
นับเป็นการเชื่อมผสานวัฒนธรรมการตลาดที่น่าสนใจ เมื่อ Coca-Cola (The Coca-Cola Company) บริษัทสัญชาติอเมริกา ผู้ผลิตน้ำอัดลมสีดำ (คิดค้นโดยเภสัชกร Dr. John Stith Pemberton ปี 1886) ปัจจุบันเป็นเครื่องดื่มที่คนทั่วโลกรู้จักมากว่า 130 ปี จับมือกับ Kikkoman บริษัทผู้ผลิตเครื่องปรุงของญี่ปุ่น (บริษัทสัญชาติญี่ปุ่นรายแรก ที่ไปตั้งโรงงานในสหรัฐฯ) สร้างสินค้าตัวใหม่ “ดาชิบรรจุกระป๋อง” ภายใต้ชื่อว่า “Go : Good”
โดยมีสีน้ำตาลใส รสชาตินุ่มนวล สไตล์ญี่ปุ่น ที่ Kikkoman ใช้ปลาแห้ง (โบนิโตะ), สาหร่ายทะเล และปลาบิน ในการทำน้ำซุป และมอบให้ Coca-Cola นำไปบรรจุกระป๋องแบบพิเศษ ที่เก็บรสชาติ เพื่อจะได้สัมผัสถึงรสอุมามิ อย่างเต็มเปี่ยมเทียบเท่ากับมื้ออาหารเลย
ทั้งนี้ Go : Good สามารถรับประทานทั้งในแบบร้อนและแบบอุณหภูมิห้อง โดยกำหนดวางจำหน่ายช่วงแรก 3 รสได้แก่ ข้าวโพด, ซุปครีมกุ้ง (บิสค์) และซุปมิเนสโตรเน โดยวางจำหน่ายบนตู้กดน้ำอัตโนมัติในประเทศญี่ปุ่น เมื่อวันที่ 12 ต.ค. 63 ที่ผ่านมา ราคาประมาณกระป๋องละ 130 เยน
โดยกลุ่มเป้าหมาย “ซุปดาชิกระป๋อง” จาก Coca-Cola รอบนี้ไม่ใช่คนรุ่นใหม่วัยหนุ่มสาวเหมือนที่ผ่านมา แต่กลายเป็นผู้ใหญ่วัย 40-60 ปี ที่อาจกังวลเรื่องการบริโภคโซเดียมเป็นหลัก รวมถึงคนที่มีปัญหาด้านสุขภาพ
 “ดาชิ” คือน้ำซุป ที่เป็นหัวใจหลักของอาหารญี่ปุ่น มีลักษณะใส รสชาติกลมกล่อมหรือ “อูมามิ” ในภาษาญี่ปุ่นดั้งเดิมจะใช้เพียงแค่น้ำเปล่า และสาหร่ายคอมบุ เป็นวัตถุดิบหลักในการต้มน้ำซุปดาชิ และเป็นพื้นฐานของรสชาติอาหารญี่ปุ่นที่เราคุ้นเคยกันเป็นอย่างดี โดย “ดาชิ” สามารถทำมาจากหลากหลายวัตถุดิบ แต่ดาชิที่ใช้หลัก ๆ ปัจจุบันมีอยู่ไม่กี่ประเภท เบื้องต้นจึงแบ่งดาชิไว้ 5 ประเภทด้วยกัน
-คอมบุดาชิ ทำมาจากสาหร่ายคอมบุ เป็นสาหร่ายสีเขียวที่นำมาตากแห้ง เพื่อเตรียมทำดาชิ เก็บเกี่ยวได้มากตามชายฝั่งทะเลรอบเกาะฮอกไกโด ประเทศญี่ปุ่น สิ่งที่พิเศษของสาหร่ายคอมบุ คือกลูตามิน (Glutamine) เป็นกรดอะมิโนชนิดหนึ่งที่เป็นหัวใจหลักของรสชาติอูมามิ
-คัตสึโอะดาชิ ทำจากคัตสึโอะบุชิ หรือปลาคัตสึโอะตากแห้ง เป็นพื้นฐานของน้ำซุปญี่ปุ่นหลาย ๆ  เมนู เป็นพื้นฐานของอาหารญี่ปุ่นทุกเมนู ที่ต้องการกลิ่นหอมและรสอูมามิของซุปปลาแห้ง 
-อาวาเซะดาชิ ทำจากการผสมดาชิระหว่างคอมบุดาชิ และคัตสึโอะดาชิ โดยอาวาเซะดาชิ จะให้รสชาติที่เข้มข้น รสผสมผสานระหว่างคอมบุดาชิและคัตสึโอะดาชิและมีความกลมกล่อมมากกว่า  เหมาะสำหรับการทำซุปมิโสะ และโอเด้ง เป็นต้น
-นิโบชิดาชิ หรืออีกชื่อหนึ่งที่คนทั่วไปรู้จักคือ “อิริโกะดาชิ นิโบชิดาชิ” ทำมาจากปลาไส้ตันตากแห้ง หรือปลาแอนโชวี่ รสที่ได้จะมีกลิ่นและรสชาติของอาหารทะเล มีความเข้มข้น เหมาะกับการทำสตูว์ต่าง ๆ เช่น สตูว์เนื้อ แกงกะหรี่ต่าง ๆ
-ชิตาเกะดาชิ หรือน้ำซุปเห็ดหอม รสชาติเข้มข้น กลมกล่อม ได้รสชาติและกลิ่นหอมของเห็ดหอมเต็ม ๆ และสิ่งที่พิเศษของเห็ดหอม คือกรดกัวไนลิค (Guanylic) เป็นกรดที่อุดมด้วยรสอูมามิ เหมาะสำหรับทำอาหาร ที่มีเห็ดหอมเป็นส่วน ประกอบ เช่น ซุปเห็ดหอม ข้าวผัดเห็ด
กรณี “ดาชิบรรจุกระป๋อง (Go : Good)” ถือเป็นการผสานผลประโยชน์ (Synergy) ระหว่าง Kikkoman ในฐานะเจ้าแห่งตำรับอาหารญี่ปุ่นกับ Coca-Cola แบรนด์เครื่องดื่มระดับโลก ทำให้การแจ้งเกิดของ Go : Good ที่มีจุดเริ่มต้นในประเทศญี่ปุ่น มีโอกาสกลายเป็นแบรนด์ที่กระจายสู่ตลาดโลกได้เช่นกัน